Lars Thue

Lars Thue (født 1946) er en norsk historiker som arbeider innen moderne og økonomisk historie. Han er professor emeritus ved Handelshøyskolen BI. I 1998 mottok han sammen med Finn Erhard Johannessen Sverre Steen-prisen for fremragende formidling av historie, ved Den norske historiske forening og Cappelen forlag.

 Virksomhet 

Thue er cand.philol. fra Universitetet i Oslo med grunnfag i statsvitenskap, mellomfag i sosiologi og hovedfag i historie (1977), og har arbeidet med lokalhistorie og næringslivshistorie med særlig vekt på infrastruktur, for eksempel utviklingen i norsk elforsyning fra slutten av 1800-tallet og til i dag. I den egenskap har han antatt oppdrag fra Statkraft, Norges vassdrags- og energidirektorat (NVE), Energibedriftenes landsforening (EBL), Landssamanslutninga av Vasskraftkommunar (LVK) og Statnett. Han var forsker I ved Institutt for innovasjon og økonomisk organisering ved Handelshøyskolen BI, samt professor samme sted i tidsrommet 2002–2011.

Lars Thue medvirket til tre bind om Statkrafts historie på Universitetsforlaget (2006). Det første bindet var et nytt opplag av en bok Thue skrev i 1994.

I 2007 utkom Statens Nett. Systemutvikling i norsk elforsyning 1890–2007.

Thue har også medvirket til et verk om norsk telehistorie, på oppdrag fra Telenor og Norsk Telemuseum, og sammen med Finn Erhard Johannessen bidratt til en bokutgivelse om det norske postverkets historie i anledning Postens 350-årsjubileum i 1997, hvor Thues bind dekket perioden 1920–1997.

I tillegg til et historieverk om Agder Energi, som skulle være ferdig til bedriftens tiårsjubileum i 2010, har han videre også arbeidet med et forprosjekt for Statkraft om «Energibedriften i informasjons- og kunnskapssamfunnet», og deltatt i det europeiske forskningsprosjektet Eurocrit.

Før sin tiltredelse ved BI beskjeftiget han seg med lokalhistorie, og skrev blant annet verket Askers historie 1840–80. Hovedoppgaven hans omhandlet den tidlige industrialiseringen og de første industrigründerne i Kristiania rundt midten av 1800-tallet.

Han spiller i rockebandet Ha'LOI sammen med Tom Eide, Ole Nyfløt, Ivar Sekne og Vidar Smith. Deres repertoar er i all hovedsak hentet fra sjangerne blues og rock fra 1960- og 1970-årene. Bandet har en sterk tilknytning til bydelen Lambertseter. Tidligere spilte Lars Thue i The Huskies, som var sterkt inspirert av The Shadows.https://web.archive.org/web/20080527071943/http://www.haloi.no/Content/default.asp

 Utvalgt bibliografi 
 Bøker 
 Asker 1840–1980, Universitetsforlaget 1984.
 Statens kraft. Kraftutbygging og samfunnsutvikling 1890–1947, Cappelen, 1994.
 Gode forbindelser. Televerket 1980 – Telenor 1995, Gyldendal 1995.
 Alltid underveis. Postverkets historie gjennom 350 år. Bind 2: 1920–1997, Erlander, 1997.
 Samarbeidets kraft. Elforsyning og bransjeorganisasjon 1901–2001, medredaktør og medforfatter med Harald Rinde, Energi Forlag, 2001.
 For egen kraft. kraftkommunene og det norske kraftregimet 1887–2003, Abstrakt, 2003.
 Nye forbindelser. Norsk telekommunikasjonshistorie 1970–2005, Gyldendal, 2006.
 Statens kraft 1890–1947. Kraftutbygging og samfunnsutvikling (ny utgivelse), Universitetsforlaget, 2006, bind 1 i verket om Statkrafts historie.
 Statens kraft 1965–2006. Miljø og marked, sammen med Yngve Nilsen, Universitetsforlaget, 2006. Bind 2 verket om Statkrafts historie.
 Statens nett. Systemutvikling i norsk elforsyning 1890–2007, Universitetsforlaget 2007. Skrevet sammen med Dag Ove Skjold.
 De temmet vannet. Statkrafts tekniske kulturhistorie, Universitetsforlaget 2011, med Ivar Sekne.
 Forandring og forankring. Sparebankene i Norge 1822–2014, Universitetsforlaget 2014.
 Mellommannen. Joh. Johannson og kampen om dagligvaremarkedet 1866–2016, Universitetsforlaget 2016, med Espen Ekberg og Christine Myrvang.
Vertskap for vannkraft. Landssamanslutninga av vasskraftkommunar 40 år, Fagbokforlaget 2017.
En samlet kraft. Strøm og spenning på Agder 1990–2018. Fagbokforlaget 2018.

 Andre publikasjoner 

 Lokal samtidshistorie: For nært, for omfattende og for vanskelig?, i Lokal samtidshistorie, Norsk lokalhistorisk institutt 1983.
 Hvorfor ble Norge et rikt land? Lokale kooperasjoner og økonomisk vekst, Polhem, Tidskrift för teknikhistoria 1990/3. 
 The state and the dual structure of the power supply industry in Norway 1890–1940, i M. Trédé (ed.) Èlectricité et électrification dans le monde 1880–1980, Paris 1992.
 Den politiske kraften: Fredrik Vogt og historien om norsk krafteksport, i Knut Endresen (red.) Vår vidunderlige vannkraft. Fredrik Vogt og norsk vannkraft­utbygging, Universitetsforlaget 1992.
 Barriers to Trade. The History of Norwegian Power Export i Amdam R.P. and Lange, Even (red.) Crossing the borders, Norwegian University Press 1994.
 Electricity rules: The formation and development of the Nordic electricity regimes, i Nordic Energy Systems: Historical perspectives and current issues, Science History 1995.
 Marked og monopol i norsk elforsyning, i Kraft og børs. Arendal Fossekompani 1986–1996, 1996.
 Forstaden under Ekebergåsen: historien om trehusbyen fra 1860-årene, Gamlebyen historielags skrifter 2004 (skrevet i 1976).

 Referanser 

 Eksterne lenker  
 – fullstendigere bibliografi

 Lars Thues hjemmeside på Handelshøyskolen BI
 Lars Thues personlige hjemmeside
 omtale av Thue på Universitetsforlagets hjemmeside

Kategori:Norske vitenskapshistorikere
Kategori:Norske økonomiske historikere